Νηλ Άρμστρονγκ

Ο Νηλ Όλντεν Άρμστρογγ, ευρύτερα γνωστός ως Νιλ Άρμστρογγ (αγγλικά: Neil Alden Armstrong, 5 Αυγούστου 1930 – 25 Αυγούστου 2012) ήταν Αμερικανός αστροναύτης, πιλότος και καθηγητής πανεπιστημίου, ο πρώτος άνθρωπος στην Ιστορία που πάτησε στη Σελήνη. 

 Βιογραφία 
Γεννήθηκε κοντά στο Ουαπακονέτα του Οχάιο των ΗΠΑ. Ως χειριστής αεροσκάφους στην αεροπορία ναυτικού (1949-1952), συμμετείχε στον Πόλεμο της Κορέας πετώντας σε 78 αποστολές με ένα αεροπλάνο Grumman F9F-2 Panther. Αφού σπούδασε αεροναυπηγός, το 1955 μπήκε στην Εθνική Συμβουλευτική Επιτροπή Αεροναυτικής (NACA) — τη μετέπειτα NASA — και εξελίχθηκε σε έναν από τους καλύτερους δοκιμαστές αεροσκαφών του κόσμου, πραγματοποιώντας 7 πτήσεις με ταχύτητα άνω των 5,74 μαχ (6.000 χιλιόμετρα την ώρα), σε ύψος άνω των 207.500 ποδιών (60.000 μέτρων) με το πυραυλοκίνητο αεροσκάφος Χ-15.

Το 1962 επιλέχθηκε για το σώμα αστροναυτών και το 1966 ήταν κυβερνήτης της αποστολής Τζέμινι 8, κατά την οποία πραγματοποιήθηκε η πρώτη σύνδεση δύο διαστημοπλοίων στο διάστημα. Η αποστολή παραλίγο να καταλήξει σε τραγωδία, όταν ο πύραυλος Agena με συνδεδεμένο πάνω του το Τζέμινι άρχισε να περιστρέφεται ανεξέλεγκτα γύρω από τον εγκάρσιο άξονά του, όμως παρά τη ζάλη λόγω της περιστροφής ο Άρμστρογγ κατάφερε με ψύχραιμους χειρισμούς να αποσυνδέσει το Τζέμινι.

Ως αρχηγός της αποστολής του Απόλλων 11, ο Νηλ Άρμστρογγ προσεδάφισε τη σεληνάκατο Eagle στη Σελήνη στις 20 Ιουλίου του 1969, στις 20:18 UTC, μαζί με τον πιλότο Έντουιν "Μπαζ" Όλντριν. Έξι ώρες μετά την προσσελήνωση, στις 21 Ιουλίου και ώρα 02:56:15 UTC, ο Άρμστρογγ έγινε ο πρώτος άνθρωπος που πάτησε στην επιφάνεια της Σελήνης (και γενικότερα σε άλλο ουράνιο σώμα εκτός της Γης), λέγοντας ταυτόχρονα με το πρώτο του βήμα στην επιφάνειά της:

"That's one small step for [a] man, one giant leap for mankind".
"Ένα μικρό βήμα για έναν άνθρωπο, ένα μεγάλο άλμα για την ανθρωπότητα".

Ο Όλντριν τον συνόδεψε στην επιφάνεια 19 λεπτά αργότερα. Ο Άρμστρογγ και ο Όλντριν πέρασαν σχεδόν μία ημέρα στη σεληνιακή επιφάνεια προτού επανέλθουν στο όχημα διακυβέρνησης Columbia σε σεληνιακή τροχιά. Στη συνέχεια, επέστρεψαν στη Γη, μαζί με τον Μάικλ Κόλινς, ο οποίος οδηγούσε μόνος του το όχημα διακυβέρνησης Columbia σε σεληνιακή τροχιά ενώ οι δύο πρώτοι βρίσκονταν στην επιφάνεια της Σελήνης.

Το 1970, ο Νηλ Άρμστρογγ διορίστηκε υπεύθυνος των αεροπορικών δραστηριοτήτων στη NASA, αλλά τον επόμενο χρόνο παραιτήθηκε για να γίνει καθηγητής στο Πανεπιστήμιο του Σινσινάτι. Σε αντίθεση με τον Μπαζ Όλντριν, δεν έκανε πολλές δημόσιες εμφανίσεις και, παρά τις προσφορές που είχε, δεν φαίνεται να αποκόμισε κάποιο σημαντικό οικονομικό κέρδος. Ζούσε στο Ίντιαν Χιλ του Οχάιο, και ένας μικρός κρατήρας κοντά στο σημείο όπου πάτησε στη Σελήνη έχει το όνομά του. Την Ελλάδα έχει επισκεφθεί λίγα χρόνια πριν πεθάνει, τον Φεβρουάριο του 2006, αλλά και παλιότερα, το 1998. 

Ο Νιλ Άρμστρογγ πέθανε στις 25 Αυγούστου 2012 σε ηλικία 82 ετών στο Σινσινάτι των Ηνωμένων Πολιτειών λίγες μέρες αφότου υποβλήθηκε σε εγχείρηση καρδιάς.Astronaut Neil Armstrong dies at 82 Από την ιστοσελίδα foxnews.com . Ανάκτηση 3 Σεπτεμβρίου 2012 

 Παραπομπές 

 Εξωτερικοί σύνδεσμοι 




Κατηγορία:Αμερικανοί αστροναύτες
Κατηγορία:Αμερικανοί πιλότοι
Κατηγορία:Άνθρωποι που περπάτησαν στη Σελήνη